Ramaphosa se woorde oor beurtkrag ‘verdraai’Pres. Cyril Ramaphosa (Foto: GCIS) Pres. Cyril Ramphosa het Dinsdag vure doodgeslaan ná mediaberigte dat die staat, volgens hom, nie grondwetlik verplig is om aan Suid-Afrikaners krag te voorsien nie. Die president sê nou die bewoording van ŉ opponerende beëdigde verklaring wat by die hof ingedien is in ŉ saak rakende die regering se hantering van die kragkrisis, is verdraai. Die omstrede beëdigde verklaring hou verband met die grondwetlike bevoegdhede en verantwoordelikhede van die president en ander regeringsliggame en poog om belangrike regskwessies oor wat deur die Grondwet vereis word op te klaar. Ramaphosa voer onder meer in die beëdigde verklaring aan dat munisipaliteite verantwoordelik is vir die verskaffing van elektrisiteit aangesien krag- en gasretikulasie ingevolge deel B van skedule 4 van die Grondwet ŉ verantwoordelikheid van die plaaslike regering is. Die presidensie ontken egter nou dat Ramaphosa met dié verklaring geen aanspreeklikheid vir die kragkrisis wil neem nie. Die presidensie sê die beëdigde verklaring – wat ingedien is in ŉ hofsaak wat deur die United Democratic Movement (UDM) gebring is – beteken hoegenaamd nie Ramaphosa óf sy regering is nié daartoe verbind om ŉ einde aan beurtkrag te bring nie. “Pres. Cyril Ramaphosa het inderwaarheid sedert sy bewind in 2018 verreikende maatreëls getref om ŉ elektrisiteitskrisis wat meer as ŉ dekade terug strek, op te los,” kap die presidensie terug. Die maatreëls sluit in die hernuwing van die hernubare energie- verkrygingsprogram, wat gelei het tot die toevoeging van meer as 2 000 MW tot die netwerk tot op hede. So ook die verwydering van die lisensiëringsdrempel vir ingeboude opwekking en die implementering van regulatoriese hervormings om munisipaliteite in staat te stel om krag onafhanklik te bekom.